Гумрэ псэмрэ я нэху
Къэбэрдей-Балъкъэр къэрал университетым иджыблагъэ щекIуэкIащ студентхэмрэ Кавказ Ищхъэрэ федеральнэ щIыналъэм и дин лэжьакIуэхэмрэ я зэIущIэ. АбыкIэ хъыбар дигъэщIащ КъБКъУ-м и пресс-IэнатIэм и лэжьакIуэ Аджий Заринэ.
«СтIол хъурей» щIыкIэу екIуэкIа зэхуэсым хэтащ КъБКъУ-м и ректор Алътуд Юрий, КъБР-м и Муслъымэнхэм я дин IуэхущIапIэм и унафэщI Дзасэжь Хьэзрэталий, КИФЩI-м и раввин нэхъыщхьэ Шабаев Леви сымэ, университетым и егъэджакIуэхэр, студентхэр. Зэхуэсым щытепсэлъыхьащ щIалэгъуалэм я хьэл-щэнхэм, яхэлъ щэнхабзэм.
Студентхэми дин лэжьакIуэхэми а IуэхугъуэхэмкIэ жаIэн я куэдт. Абыхэм зэIущIэм хуагъэхьэзырат доклад купщIафIэхэр. Къапщтэмэ, КъБКъУ-м и студенткэ Мэкъей Альбинэ и къэпсэлъэныгъэм къызэрыхэщамкIэ, щIалэгъуалэм унагъуэм, адэ-анэм, ныбжьэгъугъэм, узыншагъэм иужьрей лъэхъэнэм мыхьэнэшхуэ ирату хуежьащ. Апхуэдэу Харсиевэ Лианэ къытеувыIащ щIэныгъэмрэ динымрэ яIэ зэпыщIэныгъэм, ди щIыпIэ щIалэгъуалэм яIэ лъапIэныгъэхэмрэ гупсысэхэмрэ. Абы ищIа докладыр теухуат зи щIалэгъуэхэм лъэпкъ щэнхабзэмрэ тхыдэмрэ дихьэх куэд зэрахэтым.
Псалъэмакъым жыджэру хэтащ Дзасэжь Хьэзрэталирэ Шабаев Левирэ. Абыхэм студентхэм я упщIэхэм жэуап купщIафIэхэр иратащ.
— Муслъымэн диным зэрыжиIэмкIэ, дэтхэнэ цIыхуми щIэныгъэ къилъыхъуэн икIи зригъэгъуэтын хуейщ. ЩIэныгъэншагъэр — ар кIыфIыгъэщ, тхьэмыщкIагъэщ. ЩIэныгъэр — ислъам диным и псэщ, нэхугъэмрэ фIыгъуэ куэдымрэ ухуэзышэ гъуэгущ, — къыхигъэщащ Дзасэжьым.
ЗэIущIэм щыжаIа псори къызэщIикъуэжащ КъБКъУ-м и ректор Алътуд Юрий.
— Ди студентхэр зыхущIэкъун хуейр зэфIэкI лъагэ зыбгъэдэлъ, щIэныгъэшхуэ зиIэ IэщIагъэлI зэрыхъуным я закъуэкъым, атIэ дэтхэнэ зи щIалэгъуэри егугъупхъэщ хьэл-щэн екIу, къызыхэкIа лъэпкъым хуэфэщэн цIыху къызэрищIыкIыным. Апхуэдэу щытхэращ зыужьыныгъи ехъулIэныгъи зыгъуэтхэр, — жиIащ Алътудым.
КъБКъУ-мрэ дин IуэхущIапIэхэмрэ зэрызэдэлэжьэнум теухуа дэфтэрхэм зэIущIэм Iэ щытрадзащ.
ТАМБИЙ Линэ.
